En sag om manglende betaling mellem it-giganten IBM og firmaet Dafolo fra Frederikshavn er endelig slut. Det skriver kanalfrederikshavn.dk. IBM og Dafolo har indgået forlig i sidste uge - kort tid inden der skulle have været faldet dom ved Sø- og Handelsretten. Dafolos administrerende direktør, Hans Christian Hejslet, siger til Kanal Frederikshavn, at han ikke må oplyse, hvor meget forliget lyder på. - Min bestyrelse er tilfreds, og det er det vigtigste. Der er tale om rigtigt mange penge. Det er godt for både Dafolo og Frederikshavn. Jeg regner med, at vi skal markere sejren på én eller anden måde, men ellers ryger pengene ind på kontoen. Der skal nok komme noget forbi, som vi har lyst til at købe, udtaler Hans Christian Højslet til Kanal Frederikshavn. Erstatningskravet lød på fem millioner kroner plus et tilsvarende beløb i renter og sagsomkostninger. Altså 10 millioner kroner i alt. Sagen drejer sig om den statslige hjemmeside virk.dk, der blev lanceret i 2003. Dafolo blev i 2002 underleverandør på Virk.dk-projektet og udviklede digitale blanketløsninger til portalen. IBM skulle stå for teknikken på sitet, men fik aldrig den tekniske løsning til at virke. Derfor blev IBM stævnet af Krak, som havde ansvaret for hele portalen. Krak opsagde samtidigt aftalen med IBM, og det fik IBM at holde betalingen til Dafolo tilbage. Herefter anlagde Dafolo straks sag mod IBM. Sø- og Handelsretten skulle have afsagt dom i sagen i dag. Der lå allerede en "tilkendegivelse" fra retten om, at Dafolo ville vinde sagen. IBM har tilbudt Dafolo at indgå et forlig i sagen hele fire gange, men femte gang slog Dafolo så til.

Opsummering:
En knap ni år gammel sag mod it-giganten IBM er endelig afsluttet for frederikshavner-virksomheden Dafolo.